Document ID: 32014D0203

KOMISIJAS ĪSTENOŠANAS LĒMUMS
(2014. gada 19. marts)
par LIFE daudzgadu darba programmas pieņemšanu 2014.-2017. gadam
(Dokuments attiecas uz EEZ)
(2014/203/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 11. decembra Regulu (ES) Nr. 1293/2013 par vides un klimata pasākumu programmas (LIFE) izveidi un ar ko atceļ Regulu (EK) Nr. 614/2007 (1), un jo īpaši tās 24. panta 1. punktu,
tā kā:
(1)
Lai nodrošinātu programmas LIFE īstenošanu, ir jāpieņem daudzgadu darba programma 2014.-2017. gadam.
(2)
Lai izveidotu sistēmu divu LIFE apakšprogrammu īstenošanai, daudzgadu darba programmā 2014.-2017. gadam būtu jānorāda orientējošs līdzekļu sadalījums katrai prioritārajai jomai un starp dažādiem finansējuma veidiem, to projektu tēmas, ar kuriem īsteno Regulas (ES) Nr. 1293/2013 III pielikumā noteiktās tematiskās prioritātes, tehniskā metodoloģija projektu atlasei, dotāciju piešķiršanas kritēriji un orientējoši grafiki uzaicinājumiem iesniegt priekšlikumus.
(3)
Daudzgadu darba programmā 2014.-2017. gadam būtu jāiekļauj arī kvalitatīvie un kvantitatīvie rezultāti, rādītāji un mērķi katrai prioritārajai jomai un projektu veidam saskaņā ar snieguma rādītājiem un konkrētajiem mērķiem, kas noteikti katrai prioritārajai jomai, lai sekmētu programmas rezultātu un ietekmes novērtēšanu. Saskaņā ar Regulas (ES) Nr. 1293/2013 17. panta 4. punktu Komisija, pamatojoties uz ex ante novērtējumiem, noteica divus inovatīvus finanšu instrumentus kā piemērotus līdzekļus projektu finansēšanai.
(4)
Šie finanšu instrumenti būtu jāizmēģina visā daudzgadu darba programmas īstenošanas laikā, lai pierādītu to ievērojamo potenciālu piesaistīt finansējumu no ieguldītājiem bioloģiskās daudzveidības jomā un jomā, kas attiecas uz klimata pārmaiņu mazināšanu un pielāgošanos tām, līdz ar to novēršot pašreizējos finansiālos šķēršļus, kas kavē īstenot projektus šajās jomās.
(5)
Balstoties uz pozitīvo pieredzi, kas gūta ar citiem finanšu instrumentiem, kurus pārvalda Eiropas Investīciju banka (EIB), kā arī EIB ģeogrāfisko tvērumu, kas tai ļauj sasniegt potenciālos saņēmējus visā Savienībā, šai iestādei būtu jāuztic īstenot Dabas kapitāla finansēšanas mehānismu un Energoefektivitātes privātā finansējuma instrumentu, ko finansē ar programmā LIFE veiktajām iemaksām.
(6)
Lai nodrošinātu daudzgadu darba programmas efektīvu īstenošanu un ņemot vērā to, ka Regulu (ES) Nr. 1293/2013 piemēro no 2014. gada 1. janvāra, šis lēmums būtu jāpiemēro no šā lēmuma pieņemšanas dienas.
(7)
Šajā lēmumā paredzētie pasākumi ir saskaņā ar atzinumu, ko sniegusi LIFE vides un klimata pasākumu programmas komiteja, kas izveidota ar Regulas (ES) Nr. 1293/2013 30. pantu,
IR PIEŅĒMUSI ŠO LĒMUMU.
1. pants
Daudzgadu darba programma
Ir pieņemta LIFE daudzgadu darba programma 2014.-2017. gadam, kā izklāstīts pielikumā.
2. pants
Savienības iemaksa daudzgadu darba programmā
Maksimālā iemaksa LIFE daudzgadu darba programmā 2014.-2017. gadam ir EUR 1 796 242 000, un to izmanto, lai finansētu šādas attiecīgās apakšprogrammas un prioritārās jomas:
1)
apakšprogrammai “Vide” piešķirtā kopējā summa ir EUR 1 347 074 499, kura ir sadalīta šādi:
a)
EUR 495 845 763 prioritārajai jomai “Vide un resursefektivitāte”;
b)
EUR 610 068 900 prioritārajai jomai “Daba un bioloģiskā daudzveidība”;
c)
EUR 162 999 836 prioritārajai jomai “Vides pārvaldība un informācija”;
d)
EUR 78 160 000 saistītiem atbalsta izdevumiem;
2)
apakšprogrammai “Klimata pasākumi” piešķirtā kopējā summa ir EUR 449 167 501, kura ir sadalīta šādi:
a)
EUR 193 559 591 prioritārajai jomai “Klimata pārmaiņu mazināšana”;
b)
EUR 190 389 591 prioritārajai jomai “Pielāgošanās klimata pārmaiņām”;
c)
EUR 47 588 319 prioritārajai jomai “Klimata pārvaldība un informācija”;
d)
EUR 17 630 000 saistītiem atbalsta izdevumiem.
3. pants
Finanšu instrumenti
1. Saskaņā ar Regulas (ES) Nr. 1293/2013 17. panta 1. punktu iemaksas saņem šādi pielikumā aprakstītie finanšu instrumenti:
a)
Energoefektivitātes privātā finansējuma instruments;
b)
Dabas kapitāla finansēšanas mehānisms.
2. Eiropas Investīciju bankai uztic īstenot iemaksas Energoefektivitātes privātā finansējuma instrumentā un Dabas kapitāla finansēšanas mehānismā.
4. pants
Stāšanās spēkā
Šis lēmums stājas spēkā pirmajā dienā pēc tā publicēšanas Eiropas Savienības Oficiālajā Vēstnesī.
To piemēro no 2014. gada 19. marta.
Briselē, 2014. gada 19. martā

Labels: 15
19
20